b'\n_START_ARTICLE_\nSuosirri\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nPituus 16 - 20 cm siipien k\xc3\xa4rkiv\xc3\xa4li 35-40 cm paino 30-85 g_NEWLINE_Juhlapukuinen suosirri on helppo tuntea mustasta vatsasta ja ruskeasta sel\xc3\xa4st\xc3\xa4. Suomessa pesiv\xc3\xa4ll\xc3\xa4 schinzii-alalajilla vatsa on mustan ja valkean kirjava. Nokka on tumma, hieman p\xc3\xa4\xc3\xa4t\xc3\xa4 pitempi ja hiukan alasp\xc3\xa4in k\xc3\xa4yr\xc3\xa4. Nuoret linnut ja talvipukuiset yksil\xc3\xb6t ovat harmahtavia tai ruskehtavia, siivell\xc3\xa4 n\xc3\xa4kyy lennossa kapea valkoinen siipijuova. \xc3\x84\xc3\xa4ni on suriseva, lent\xc3\xa4v\xc3\xa4st\xc3\xa4 parvesta kuuluu pient\xc3\xa4 viserryst\xc3\xa4._NEWLINE_Vanhin suomalainen rengastettu suosirri on ollut 18 vuotta 8 kuukautta 14 p\xc3\xa4iv\xc3\xa4\xc3\xa4 vanha. Euroopan vanhin on ollut tanskalainen sirri, 28 vuotta 10 kuukautta.\n_START_SECTION_\nLevinneisyys\n_START_PARAGRAPH_\nPesii Pohjois-Amerikan, Euroopan ja Aasian pohjoisosissa. Suomessa pesii nimialalaji alpina Pohjois-Lapissa noin 400 parin voimin. Etel\xc3\xa4nsuosirri schinzii pesii paikoin Pohjanlahden ja Saaristomeren rannikolla ja saarissa, ja pesim\xc3\xa4kanta on noin 100 paria. Euroopassa arvioidaan pesiv\xc3\xa4n noin 300,000 paria, joista Britteinsaarilla noin 9,200. Maailman populaation kooksi arvioidaan 4,2\xe2\x80\x936,4 miljoonaa yksil\xc3\xb6\xc3\xa4._NEWLINE_Muuttolintu, joka talvehtii Afrikassa ja Kaakkois-Aasiassa. Etel\xc3\xa4nsuosirrit palaavat Suomeen jo huhtikuussa. J\xc3\xa4\xc3\xa4meren linnut muuttavat Suomen yli toukokuun loppupuolella ja kes\xc3\xa4kuun alkup\xc3\xa4ivin\xc3\xa4. Syysmuutto alkaa hein\xc3\xa4kuussa vanhojen lintujen poismuutolla. Nuoret linnut l\xc3\xa4htev\xc3\xa4t elo-syyskuussa._NEWLINE_Ymp\xc3\xa4rist\xc3\xb6ministeri\xc3\xb6n p\xc3\xa4\xc3\xa4t\xc3\xb6ksell\xc3\xa4 (n:o 1209/95) l\xc3\xa4hes kaikille Suomen pesim\xc3\xa4lintulintulajeille on m\xc3\xa4\xc3\xa4ritelty ohjeellinen arvo. Etel\xc3\xa4nsuosirrin ohjeellinen arvo on 2355\xe2\x82\xac.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nLapin suosirrit asustavat tunturisoilla, etel\xc3\xa4nsuosirrit alavilla maankohoamisrannoilla. Laidunnuksen loputtua matalakasvuiset ruohostomaat ovat kasvaneet umpeen, ja etel\xc3\xa4nsuosirrimme ovat k\xc3\xa4yneet uhanalaisiksi. Muuttoaikoina ja talvehtimisalueilla laji viihtyy merenrannoilla.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nNaaras munii ruohojen sekaan matalaan kuoppaan 4, joskus 3, kellanruskeata, tummat\xc3\xa4pl\xc3\xa4ist\xc3\xa4 munaa, joita emot hautovat yhdess\xc3\xa4 21-22 vrk. My\xc3\xb6s poikasia emot huoltavat aluksi yhdess\xc3\xa4, kunnes naaras j\xc3\xa4tt\xc3\xa4\xc3\xa4 isojen poikasten hoidon koiraalle. Poikaset tulevat lentokykyisiksi noin kolmen viikon i\xc3\xa4ss\xc3\xa4.\n_START_SECTION_\nRavinto\n_START_PARAGRAPH_\nPesim\xc3\xa4maisemissa vaaksiaiset, surviaiss\xc3\xa4\xc3\xa4sket ja muut hy\xc3\xb6nteiset. Muuttomatkalla nilvi\xc3\xa4iset, madot ja muut rantojen pikkuel\xc3\xa4imet.'